Lav et referat af nedenstående tekst:

Tekst:
En eller flere hjemmetyve huserer lige nu i området omkring Farsø og Gedsted i Vesthimmerland. Karla Pødenphant var i weekenden muligvis offer for et forsøg på hjemmetyveri i sin ældrebolig i Gedsted: -	 Jeg sidder her, og så kommer der én listende ind og lukker døren op lige så stille. Jeg troede, at det var mit oldebarn, men hun går så ud i køkkenet. Jeg råber så: ”Hvem er det?” og så kommer hun frem. - Jeg blev faktisk gal. Jeg blev hidsig. De skal ikke komme listende ind her, fortæller Karla Pødenphant. En ung kvinde med udenlandsk accent stod pludselig og rodede i hendes køkkenskuffer. - Der går ikke ret lang tid før, at jeg var klar til at rejse mig op, da jeg så hende. I køkkenet kunne hjemmetyven ikke forklare sin færden i hjemmet, men hun sagde, at hun var gået forkert. - Så snupper hun en gammel avis, lægger den i sin taske, og går ind og afleverer den ved naboen, siger Karla Pødenphant. Ikke første gang Det er ikke første gang, at en ung kvinde har forsøgt at trænge ind i nabolaget. For blot tre uger siden fik Esther Bernhard også uventet besøg. - Jeg hørte døren gå op, og så gik jeg ud i forgangen, og der stod en fremmed dame, høj, slank og med mørkt tøj, siger Esther Bernhard. Hun påstod at være fra hjemmeplejen, men havde hverken arbejdstøj eller ID og kunne ikke forklare, hvad hun skulle i hjemmet. - Så sagde jeg, at hvis du ikke ved, hvad du skal, så synes jeg, at du skal gå videre. Esther Bernhard ringede efterfølgende til hjemmeplejen, der ikke mente, at en sådan kvinde var på arbejde. - Dengang at de så snakkede om, at det var helt sikkert en, der var inde for at snuse, så fik jeg det jo dårligt. Og nu låser jeg min dør, hver gang jeg skal ind og tage middagslur. Politiet kommer med opfordring TV2 Nord har kendskab til yderligere tre hændelser, hvor en kvinde i weekenden har forsøgt at komme ind i lejligheder i Farsø. Men de fem episoder er ikke politianmeldt, og det ærgrer Nordjyllands Politi. -	 Lige så snart, at man har undersøgt, om man har fået stjålet noget. Så vil jeg egentlig opfordre til, at man kontakter politiet, lyder det fra Mikkel Brügmann, der er politikommisær ved Nordjyllands Politi. Politiet har lige nu ikke en verserende sag på en kvinde af denne beskrivelse, men de håber, at flere anmeldelser kan være med til at fælde tyven. - Når vi ikke ved noget, så er det også svært at arbejde videre med noget selvfølgelig, siger politikommisæren. Tilbage hos Karla Pødenphant tænker hun over, hvad der kunne være sket. - Hvis nu fjernsynet havde kørt, så havde jeg jo ikke hørt hende. Så havde hun jo bare gået og rodet ude i køkkenet, siger hun. Nordjyllands Politi opfordrer alle, der har været ude for lignende hændelser til at ringe ind på telefonnummer 114.

Referat:
Flere ældre har i de seneste uger oplevet, at en ung kvinde pludselig står i deres hjem, og det gør nu borgerne i området utrygge.